PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FK/3/1/055	Bratislava 18. júla 2007	

Protimonopolný úrad Slovenskej republiky, odbor koncentrácií v správnom konaní 
č. 0042/OK/2007 začatom dňa 28.05.2007 na základe oznámenia koncentrácie podnikateľov OCM Luxembourg Spirits TopCo S.à.r.l. so sídlom rue Louvigny 15, L – 1946, Luxemburg, Luxembursko a STOCK Plzeň, a.s., IČ: 14 706 563, so sídlom Palírenská 2, Plzeň – Božkov 326 00, Česká republika

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov, ktorá spočíva v získaní nepriamej kontroly podnikateľa OCM Luxembourg Spirits TopCo S.à.r.l. so sídlom rue Louvigny 15, L – 1946, Luxemburg, Luxembursko nad podnikom podnikateľa STOCK Plzeň, a.s., IČ: 14 706 563, so sídlom Palírenská 2, Plzeň – Božkov 326 00, Česká republika prostredníctvom podnikateľa OCM Czech Top Co s.r.o. so sídlom Na Příkope15, 110 00 Praha 1, Staré Mesto, Česká republika, IČ: 279 04 363 a podnikateľa Tenebro, s.r.o., so sídlom Na Příkope 15, 11000 Praha 1, Staré Mesto, Česká republika, 
IČ: 274 45 844 na základe Zmluvy o kúpe a predaji uzavretej medzi Eckes & Stock GmbH, Eckes AG a OCM Luxembourg Spirits TopCo S.à.r.l. dňa  16. mája 2007.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bola dňa 28.05.2007 listom č. 2029/2007 oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá podľa oznámenia spočívala v tom, že „Eckes  AG, jediný spoločník spoločnosti Eckes & Stock, sa rozhodol sústrediť svoje aktivity na produkciu ovocných štiav (Eckes Granini) a predať divíziu alkoholických nápojov spoločnosti Spirits TopCo, ktorá patrí do skupiny investičných fondov („skupina Oaktree“) spravovaných spoločnosťou Oaktree Capital Management LLC, so sídlom 333 South Grand Avenue, 28th Floor, Los Angeles, CA 90071, USA („Oaktree“)“.

Na základe doručenia oznámenia predmetnej koncentrácie začalo dňa 28.05.2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci koncentrácie pod č. 0042/OK/2007, o čom úrad listom č. 2110/PMÚ SR/2007 zo dňa 04.06.2007 informoval účastníka správneho konania. Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť.

Zároveň týmto listom úrad vyzval oznamovateľa, aby doplnil oznámenie koncentrácie, pretože z oznámenia koncentrácie nie je zrejmé, ktorý podnikateľ nadobúda kontrolu nad akým podnikom podnikateľa, ani spôsob vykonávania kontroly a upozornil ho, že na základe poskytnutých informácií a podkladov nevie identifikovať účastníkov koncentrácie.

Listom č. 2455/2007 doručeným úradu dňa 29.06.2007 bolo oznámenie predmetnej koncentrácie doplnené  a koncentrácia bola upresnená ako koncentrácia spočívajúca v získaní nepriamej kontroly podnikateľa OCM Luxembourg Spirits TopCo S.à.r.l. so sídlom rue Louvigny 15, L – 1946, Luxemburg, Luxembursko (ďalej len „Spirits TopCo“) nad podnikom podnikateľa STOCK Plzeň, a.s., IČ: 14 706 563, so sídlom Palírenská 2, Plzeň – Božkov 326 00, Česká republika (ďalej len „STOCK Plzeň“) prostredníctvom podnikateľa OCM Czech Top Co s.r.o. so sídlom Na Příkope15, 110 00 Praha 1, Staré Mesto, Česká republika, IČ: 279 04 363 (ďalej len „OCM Czech Top Co“) a podnikateľa Tenebro, s.r.o., so sídlom Na Příkope 15, 11000 Praha 1, Staré Mesto, Česká republika, IČ:274 45 844 (ďalej len „Tenebro“) na základe Zmluvy o kúpe a predaji uzavretá medzi Eckes & Stock GmbH, Eckes AG a OCM Luxembourg Spirits TopCo S.à.r.l. dňa  16. mája 2007 (ďalej len „Zmluva“). 

Po doplnení oznámenia koncentrácie podľa § 10 ods. 12 zákona a Vyhlášky vyššie uvedeným listom začala plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 2546/PMÚ SR/2007 zo dňa 10. júla 2007.

Správny poplatok vo výške 100 000,- Sk podľa zákona č. 145/1995 Z. z. o správnych poplatkoch v znení neskorších predpisov bol zaplatený dňa 28.05.2007.

Z podkladov a informácií, ktoré boli úradu predložené v predmetnom správnom konaní účastníkom správneho konania vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Spirits TopCo bola založená podľa práva Luxemburského veľkovojvodstva a má právnu formu spoločnosti s ručením obmedzeným. Predmetom činnosti tejto spoločnosti je nadobúdanie podielov tak v Luxemburgu ako aj v zahraničí v akýchkoľvek spoločnostiach alebo v podnikoch v akejkoľvek podobe a spravovanie týchto spoločností alebo podnikov alebo podielov. Z oznámenia vyplýva, že spoločnosť Spirits TopCo patrí do skupiny investičných fondov (ďalej len „skupina Oaktree“) spravovaných spoločnosťou Oaktree Capital Management LLC, so sídlom 333 South Grand Avenue, 28th Floor, Los Angeles, CA 90071, USA (ďalej len „Oaktree“).  Podnikateľ Spirits TopCo dosiahol na území Slovenskej republiky za uzavreté účtovné obdobie predchádzajúce vzniku koncentrácie celkový obrat podľa § 10 ods. 1 zákona prostredníctvom podnikateľa Groupe Smithfield SL so sídlom 64 rue de Ranelagh, 75016 Paríž, Francúzsko. 

Z vyššie uvedených skutočností vyplýva, že Spirits TopCo je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť STOCK Plzeň je akciová spoločnosť založená podľa práva Českej republiky, ktorej hlavný predmet činnosti je podľa oznamovateľa predovšetkým výroba a distribúcia alkoholických nápojov. STOCK Plzeň pôsobí v Slovenskej republike prostredníctvom svojej 100% dcérskej spoločnosti STOCK Slovakia, s.r.o., Trnavská cesta 50, 821 02 Bratislava (ďalej len „STOCK Slovakia“), ktorej podľa oznamovateľa je hlavným predmetom činnosti distribúcia liehovín, pričom jediným dodávateľom spoločnosti STOCK Slovakia je STOCK Plzeň. STOCK Plzeň nedodáva tovar žiadnemu inému odberateľovi v Slovenskej republike.

Z vyššie uvedených skutočností vyplýva, že STOCK Plzeň je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona je koncentrácia proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Koncentrácia podľa informácií poskytnutých v oznámení koncentrácie a v jeho doplnení spočíva v získaní nepriamej kontroly podnikateľa Spirits TopCo nad podnikom podnikateľa STOCK Plzeň prostredníctvom podnikateľa OCM Czech Top Co a podnikateľa Tenebro na základe Zmluvy.

Z informácií podkladov oznámenia vyplýva, že podnikateľ Spirits TopCo vykonáva výlučnú kontrolu nad podnikom podnikateľa OCM Czech Top Co a podnikateľa Tenebro. Zároveň úrad zistil, že spôsob prijímania strategických rozhodnutí podnikateľa STOCK Plzeň upravujú Stanovy podnikateľa STOCK Plzeň v úplnom znení zo dňa 03.05.2006 (ďalej len „Stanovy“). 
Úrad po preštudovaní všetkých podkladov oznámenia zistil, že podnikateľ Spirits TopCo nadobudne na základe uzavretia Zmluvy 100%-ný podiel na základnom imaní podnikateľa STOCK Plzeň, čím v súlade so Stanovami získa možnosť vykonávať rozhodujúci vplyv na činnosť podnikateľa STOCK Plzeň, teda získa nepriamu kontrolu nad podnikom podnikateľa STOCK Plzeň prostredníctvom podnikateľa OCM Czech Top Co a podnikateľa Tenebro. 
Vzhľadom na vyššie uvedené skutočnosti úrad dospel k záveru, že na základe Zmluvy vznikla koncentrácia podľa § 9 ods. 1 písm. b) zákona v spojení s § 9 ods. 4 písm. b) zákona.

Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

Na základe vyššie uvedeného úrad zistil, že účastníkom správneho konania je podnikateľ Spirits TopCo, ktorý získal prostredníctvom podnikateľa OCM Czech Top Co a podnikateľa Tenebro nepriamu kontrolu nad podnikom podnikateľa STOCK Plzeň. 

V prípade, kedy koncentráciou získava podnikateľ výlučnú kontrolu nad podnikom iného podnikateľa sú účastníkmi koncentrácie na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava. Účastníkmi predmetnej koncentrácie sú teda podnikatelia Spirits TopCo a STOCK Plzeň.

Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe podkladov a informácií predložených úradu úrad zistil, že podnikateľ Spirits TopCo aj podnikateľ STOCK Plzeň v roku 2006 dosiahli celosvetový celkový obrat prevyšujúci 1,2 mld. Sk.  Úrad ďalej zistil, že podnikateľ STOCK Plzeň dosiahol v roku 2006 v Slovenskej republike celkový obrat vyšší ako 500 mil. Sk. Konkrétne údaje boli označené za predmet obchodného tajomstva a sú súčasťou spisového materiálu.

Na základe vyššie uvedeného úrad zistil, že v predmetnom prípade boli splnené podmienky uvedené v § 10 ods. 1 písm. b) zákona, a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa
a)	uzavretia zmluvy;
b)	oznámenia prijatia návrhu v obchodnej verejnej súťaži (§ 281 až 288 Obchodného zákonníka);
c)	doručenia rozhodnutia štátneho orgánu podnikateľovi (§ 14 zákona č. 111/1990 Zb. o štátnom podniku v znení zákona č. 317/1996 Z. z.);
d)	keď Európska komisia oznámila podnikateľovi, že vo veci bude konať úrad alebo
e)	v ktorom nastala iná skutočnosť, na ktorej základe došlo k vzniku koncentrácie.

Lehota začne plynúť odo dňa, keď nastala prvá zo skutočností uvedených v § 10 ods. 9 písm. a) až c) alebo písm. e) zákona.

Úrad posudzoval, či sa pri oznámení predmetnej koncentrácie postupovalo podľa § 10 ods. 9 zákona v spojení s § 10 ods. 11 zákona. Vzhľadom na to, že predmetná koncentrácia vznikla na základe Zmluvy, úrad dospel k záveru, že relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň podpísania Zmluvy, t.j. 16. máj 2007. Vzhľadom na to, že oznámenie koncentrácie bolo doručené úradu dňa 28.05.2007, predmetná koncentrácia bola oznámená úradu do 30 pracovných dní odo dňa uzavretia Zmluvy, t. j. oznámenie koncentrácie bolo úradu doručené v zákonom stanovenej lehote.

Dopad koncentrácie na podmienky hospodárskej súťaže

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a nimi kontrolovaní podnikatelia. 

Ako je uvedené vyššie podnikateľ Spirits TopCo patrí do Skupiny Oaktree. V oznámení koncentrácie sa uvádza, že podnikateľ Spirits TopCo, ani žiadny podnikateľ patriaci do skupiny Oaktree nemá žiadnu dcérsku spoločnosť ani organizačnú zložku v Slovenskej republike.  Podnikateľ Spirits TopCo dosiahol na území Slovenskej republiky za uzavreté účtovné obdobie predchádzajúce vzniku koncentrácie celkový obrat podľa § 10 ods. 1 zákona prostredníctvom podnikateľa Groupe Smithfield SL so sídlom 64 rue de Ranelagh, 75016 Paríž, Francúzsko (ďalej len „Groupe Smithfield SL“). Podnikateľ  Groupe Smithfield SL je výrobca spracovaných mäsových výrobkov a teda nepôsobí v oblasti výroby a distribúcie liehovín. 

Podnikateľ STOCK Plzeň, tak ako je uvedené vyššie na území Slovenskej republiky pôsobí prostredníctvom svojej 100% dcéry STOCK Slovakia a to v oblasti distribúcie liehovín. Jediným dodávateľom STOCK Slovakia je STOCK Plzeň. STOCK Plzeň zároveň nedodáva tovar žiadnemu inému odberateľovi v Slovenskej republike.

V nadväznosti na vyššie uvedené, úrad dospel k záveru, že na účely posúdenia účinkov predmetnej koncentrácie na súťaž v Slovenskej republike nie je potrebné presnejšie vymedzovať tovarové relevantné trhy.

Vzhľadom na vyššie uvedené úrad zistil, že koncentrácia spočívajúca v získaní nepriamej kontroly podnikateľa Spirits TopCo nad podnikom podnikateľa STOCK Plzeň prostredníctvom podnikateľa OCM Czech Top Co a podnikateľa Tenebro na základe Zmluvy nezmení existujúcu štruktúru konkurenčného prostredia, pretože jej uskutočnením nedôjde k horizontálnemu ani vertikálnemu prekrytiu podnikateľských aktivít účastníkov koncentrácie a s nimi prepojených podnikateľov na území Slovenskej republiky, úrad dospel k záveru, že posudzovaná koncentrácia nevytvára alebo neposilňuje dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu.

Podľa § 12 ods. 8 zákona toto rozhodnutie sa vzťahuje aj na obmedzenia hospodárskej súťaže, ktoré s koncentráciou podnikateľov Spirits TopCo a  STOCK Plzeň na základe Zmluvy priamo súvisia a sú nevyhnutné na jej uskutočnenie

V súlade s § 33 zákona úrad listom číslo 2546/PMÚ SR/2007 zo dňa 10. júla 2007 vyzval účastníka správneho konania pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

Účastník správneho konania prostredníctvom právneho zástupcu listom zaevidovaným úradom pod číslom 2634/2007 doručenom úradu dňa 16.07.2007 uviedol, že k podkladom pre vydanie rozhodnutia a k spôsobu zistenia podkladov nemá námietky a ani v zmysle § 33 zákona nenavrhuje jeho doplnenie.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje: 
JUDr. Pavol Rak
Palisády 29/A
811 06 Bratislava